Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33

(2022/C 88/05)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»Islas Canarias«

PDO-ES-A1511-AM02

Meddelelsesdato: 25. november 2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Mindre korrektion af navnet på den beskyttede oprindelsesbetegnelse

Beskrivelse:

Den spanske bestemte artikel »las« foran den beskyttede betegnelse er blevet slettet.

Denne ændring berører punkt 1 i den nuværende produktspecifikation. Den berører også direkte alle tilfælde, hvor navnet på den beskyttede oprindelsesbetegnelse anvendes i produktspecifikationen. Den berører ikke punkt 1 i enhedsdokumentet, da den beskyttede betegnelse er angivet som »Islas Canarias«. Den berører imidlertid punkt 8 i enhedsdokumentet om emballering i det afgrænsede område, hvor den bestemte artikel står foran navnet på den beskyttede oprindelsesbetegnelse.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33. Den kan ikke betragtes som en ændring af den beskyttede betegnelse, da den optræder i EU-registret som »Isalas [sic] Canarias« og ikke »Las Islas Canarias«. Produktspecifikationen er derfor blevet rettet, så den korrekte betegnelse for den beskyttede oprindelsesbetegnelse, sådan som den er registreret, anvendes overalt, dvs. uden artiklen »las«.

Begrundelse:

Dette skridt er ikke en ændring af den beskyttede betegnelse, da den beskyttede betegnelse optræder i EU-registret uden artiklen »las«, som ved en fejl var blevet medtaget i produktspecifikationen.

2. Angivelse af produkttype efter kategori

Beskrivelse:

En enkelt kategori, »Vin«, dækker nu følgende forskellige typer: hvidvine, rosévine, rødvine og rødvine fremstillet ved udblødning under kulsyretryk. Rækkefølgen på listen over produkter er blevet ændret for at følge rækkefølgen af kategorier i del II i bilag VII til forordning (EU) nr. 1308/2013, dvs. 1) Vin, 3) Hedvin, 5) Mousserende kvalitetsvin, 9) Perlevin tilsat kulsyre og 16) Vin af overmodne druer.

Denne ændring berører punkt 2.1 i den nuværende produktspecifikation. Den berører også indirekte punkt 2, litra a) »Analytiske kendetegn«, og b) »Organoleptiske kendetegn«, samt punkt 3, litra a), andet afsnit »Ønologiske fremgangsmåder«, for så vidt angår den rækkefølge, hvori produkterne er opregnet, og som nu følger rækkefølgen af ovennævnte kategorier.

Enhedsdokumentet forbliver uændret.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Farven (hvid, rosé, rød) og fremstillingsmetoden (udblødning under kulsyretryk) ændrer ikke produktet, som forbliver i kategori 1) »Vin«, jf. del II i bilag VII til forordning (EU) nr. 1308/2013. Rækkefølgen er blevet ændret for at følge den rækkefølge, der er fastsat i ovennævnte del II i bilag VII og i punkt 2, »Kategorier af vinavlsprodukter«, i enhedsdokumentet.

3. Ændringer af grænserne for indholdet af flygtige syrer og det totale syreindhold

Beskrivelse:

Det maksimale indhold af flygtige syrer, udtrykt i eddikesyre, i vin af overmodne druer er forhøjet fra 1,08 g/l til 1,60 g/l. For mousserende kvalitetsvin er grænsen fastsat til 1,08 g/l.

Denne ændring berører punkt 2.2 [sic], »Beskrivelse af vinen«, i produktspecifikationen, første led i punkt [2].3, der omfatter det maksimale indhold af flygtige syrer udtrykt i eddikesyre samt punkt 4, »Beskrivelse af vinen/vinene«, i enhedsdokumentet i afsnittet om vin af overmodne druer og mousserende kvalitetsvin.

I produktspecifikationen er det totale minimumssyreindhold udtrykt i gram vinsyre pr. liter fastsat til 4 g/l generelt, undtagen for hedvin og vin af overmodne druer, hvor det er 3,5 g pr. liter. Denne undtagelse gælder også for vine med et naturligt alkoholindhold på over 15 % vol. og et virkeligt alkoholindhold på mindst 13 % vol., som er fremstillet uden tilsætning, og hvor alkoholen udelukkende er resultat af gæring. Sådanne vine kan forsynes med den fakultative betegnelse »naturligt sød vin« i henhold til artikel 17 i og bilag III til kongeligt dekret 1363/2011 af 7. oktober 2011 om gennemførelse af EU-reglerne om mærkning, præsentation og identifikation af visse vinprodukter.

Denne ændring berører punkt 2.2 [sic] »Beskrivelse af vinen« i afsnit 4 i produktspecifikationen om det totale minimumssyreindhold udtrykt i vinsyre. Den berører ikke enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Disse ændringer skyldes virkningerne af klimaændringer i det geografiske område. De afspejler de naturlige faktorer, der er beskrevet i linket, nemlig punkt 7 i produktspecifikationen og afsnit 8 i enhedsdokumentet.

Som det fremgår af beskrivelsen af de naturlige faktorer, er der mange forskellige klimatyper, som skyldes en lang række faktorer, til trods for at øgruppen De Kanariske Øer ligger midt i et ørkenområde ud for Afrikas Nordvestkyst. Navnlig passatvindene, der indeholder megen fugtighed, blæser næsten hele året og sænker temperaturerne lidt. En anden faktor er den lave årlige gennemsnitlige nedbørsmængde »på ca. 350 liter pr. kvadratmeter, om end med betydelige forskelle, idet [nogle] områder får mindre end 100 liter nedbør pr. kvadratmeter, mens andre får næsten 1 000 liter pr. kvadratmeter«. [sic]

Denne naturlige faktor i form af lave nedbørsmængder og betydelige forskelle mellem områderne er blevet observeret i hvert fald siden 1980’erne. Den har været ledsaget af en forøgelse af varigheden og intensiteten af tørkeperioder, ekstreme temperaturer og knaphed på vand til kunstvanding.

Der blev redegjort herfor i afsnittet »Begrundelse« i udkastet til De Kanariske Øers lov om klimaændringer og energiomstilling, for hvilken den offentlige indsigelsesperiode udløb for nylig (15. januar 2021). Det atmosfæriske forskningscenter i Izaña på Tenerife er en del af det globale atmosfæreovervågningsprogram. Siden 1980’erne har det observeret en stigning i gennemsnitstemperaturen på De Kanariske Øer ved de forskellige overvågningsstationer. Stigningen er størst i Izaña i Teide-nationalparken på Tenerife, da den er mindre påvirket af havet på grund af beliggenheden længere inde i landet. Der er også konstateret en stigning i mængden af støvpartikler fra det afrikanske kontinent. Følgende publikationer vedrører også virkningerne af klimaændringerne på De Kanariske Øer: »De Kanariske Øers strategi for bekæmpelse af klimaændringer, 2008–2015« offentliggjort af De Kanariske Øers agentur for bæredygtig udvikling og klimaændringer, og undersøgelsen »Vigtigste aspekter af en plan for tilpasning af den landbaserede biodiversitet på De Kanariske Øer til klimaændringer« af J. L. Martin og M. V. Marrero fra Teide-nationalparken og M. del Arco og V. Garzón fra afdelingen for plantebiologi (botanik) under det farmaceutiske fakultet ved universitetet i La Laguna, offentliggjort af ministeriet for grøn omstilling og demografiske udfordringer.

Klimaændringernes indvirkning på tørkernes varighed og intensitet fører til en naturlig forøgelse af syreindholdet i druer med et højt sukkerindhold, hvilket giver vine med et naturligt højt alkoholindhold. Et andet resultat af tørken er overmodne druer på vinstokkene.

For vine af overmodne druer bør maksimumsgrænsen for syreindholdet udtrykt i eddikesyre derfor forhøjes i overensstemmelse med del C, punkt 3, i bilag I til Kommissionens delegerede forordning (EU) 2019/934. Dette giver medlemsstaterne mulighed for at indrømme undtagelser fra grænseværdierne for vine med et totalt alkoholindhold udtrykt i volumen på mindst 13 % vol. Også for vine med et naturligt alkoholindhold udtrykt i volumen på over 15 % vol. og et virkeligt alkoholindhold på mindst 13 % vol., der udelukkende er fremstillet ved gæring af druerne, er det hensigtsmæssigt at anvende samme undtagelse vedrørende minimumsindholdet udtrykt i vinsyre som for hedvin og vin af overmodne druer og fastsætte den til 3,5 g/l.

4. Ændringer af restriktionerne for vinfremstilling

Beskrivelse:

Grænsen for vinudbyttet på 74 liter pr. 100 kg druer er flyttet fra afsnittet om »ønologiske fremgangsmåder« til afsnittet om »restriktioner«.

Ved fremstillingen af rødvine i de forskellige kategorier under den beskyttede oprindelsesbetegnelse »Islas Canarias« skal mindst 85 % af de anvendte druer være en eller flere af følgende sorter: Bastardo Negro-Baboso Negro, Cabernet Sauvignon, Castellana Negra, Listán Negro-Almuñeco, Listán Prieto, Malvasía Rosada, Merlot, Moscatel Negro, Negramoll, Pinot Noir, Ruby Cabernet, Syrah, Tempranillo, Tintilla og Vijariego Negro.

Disse ændringer berører punkt 3 i produktspecifikationen og punkt 5.1 i enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Grænsen for udvindingsudbyttet er blevet flyttet, da der er tale om en restriktion, som derfor bør figurere i dette afsnit.

Grænsen for minimumsindholdet af røde druesorter i rødvin har til formål at bevare farveintensiteten som en organoleptisk kvalitet med hensyn til udseende. Denne ændring berører ikke produktbeskrivelsen.

5. Definition af vækstsystemerne og indførelse af et nyt system

Beskrivelse:

Hver af de traditionelle vækstformer, der er anført i produktspecifikationen, dvs. gobelet- og kordonbeskæring, traditionel espaliering (parral) og lav espaliering, er blevet defineret. Der er medtaget en ny definition af den traditionelle vækstform »en rastras«, en form for espaliering på tråde med støtteanordninger.

Denne ændring berører punkt 3, »Særlige ønologiske fremgangsmåder«, i afsnit 3, »Dyrkningsmetoder«, og punkt 2, »Vinstokkes vækstform og beskæring«, i produktspecifikationen samt punkt 5.1, »Væsentlige ønologiske fremgangsmåder«, i enhedsdokumentet i afsnittet om dyrkningsmetoder.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Hver af de traditionelle vækstformer for vinstokke, der er anført i produktspecifikationen, er blevet beskrevet for at undgå usikkerhed, når den samme betegnelse anvendes et andet sted. Dette er tilfældet med »cordón« [kordonbeskæring], der i andre vindyrkningsområder betegner en anden form for snorbeskæring, som adskiller sig fra den traditionelle fremgangsmåde på De Kanariske Øer. På tilsvarende måde foregår den vækstform, der er kendt som »en vaso« [gobeletbeskæring], traditionelt ved anvendelse af skuddene på De Kanariske Øer i modsætning til andre vindyrkningsområder. Da disse to traditionelle vækstformer allerede er defineret, er de andre også blevet defineret af hensyn til sammenhængen. Den traditionelle vækstform »en rastras« er blevet tilføjet og defineret. Den blev betegnet som bemærkelsesværdig i linket (punkt 7, litra a) i produktspecifikationen under »Menneskelige faktorer«), men blev ikke efterfølgende nævnt under »Dyrkningsmetoder«, en udeladelse, der skal rettes op på.

6. Forøgelse af grænsen for produktionsudbyttet

Beskrivelse:

Der har været en stigning i det maksimale udbytte i kilogram druer pr. hektar og dermed i udbyttet i hektoliter endelig produkt pr. hektar. Grænsen er blevet forhøjet fra 10 000 til 15 000 kg pr. hektar og fra 74 til 111 hl pr. hektar.

Denne ændring berører punkt 5, »Maksimalt udbytte«, i produktspecifikationen og underafsnit 2 om maksimale udbytter i afsnit 5, »Vinfremstillingsmetoder«, i enhedsdokumentet,

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Visse druesorter, der dyrkes under gunstige klimaforhold, er mere produktive i nogle år end i andre. Dette skaber problemer for udbyttet, der er for højt til, at der kan høstes druer til fremstilling af vin med den beskyttede oprindelsesbetegnelse »Islas Canarias«.

Eksperter fra de tilknyttede vinproducenter har gentagne gange anmodet os om at ændre vores produktspecifikation med henblik på at forhøje de maksimale udbytter. De hævder, at druernes kvalitet ikke forringes eller påvirkes, når der forekommer sådanne højere udbytter.

For vindyrkningsarealer, hvor der anvendes andre vækstformer end espaliering, fastsætter SIGPAC (det spanske markidentifikationssystem) desuden ikke nogen grænser, som gør det [nødvendigt] for at reducere det dyrkede areal. Men selv når der er indgået en aftale forud for høsten, som tillader en overskridelse på op til 25 % af den grænse, der er fastsat i produktspecifikationen, er det ikke en tilstrækkelig løsning.

7. Nuts-koden er blevet tilføjet i forbindelse med afgrænsningen af området

Beskrivelse:

NUTS-koden for De Kanariske Øer er blevet tilføjet i beskrivelsen af det afgrænsede område.

Punkt 4 i produktspecifikationen og punkt 6 i enhedsdokumentet er blevet ændret.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Yderligere præcisering af det afgrænsede område.

8. Ændringer af druesorterne

Beskrivelse:

Sondringen mellem anbefalede og godkendte sorter er blevet fjernet. Alle sorter er nu godkendt og opført i alfabetisk rækkefølge for henholdsvis hvide og røde druer. Af samme grund er alle sorter i enhedsdokumentet opført som primære sorter.

Den hvide sort Albillo Criollo er blevet tilføjet.

Disse ændringer berører punkt 6, »Druesorter«, i produktspecifikationen og afsnit 7, »Primær(e) druesort(er)«, i enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Overensstemmelse med klassificeringen i kongeligt dekret 1338/2018 af 29. oktober 2018 om vinproduktionskapacitet som ændret ved kongeligt dekret 558/2020, bilag XXI, punkt 5, hvorved sondringen mellem anbefalede og godkendte sorter blev fjernet, så alle sorter er godkendt. Sondringen mellem hvide og røde sorter på listen er foretaget for overskuelighedens skyld.

Sorten Albillo Criollo er en traditionel sort, der anvendes til fremstilling af vine med den beskyttede oprindelsesbetegnelse »Islas Canarias«. Den var nævnt i bekendtgørelsen af 2. maj 2011 om anerkendelse af kvalitetsvin på De Kanariske Øer og blev godkendt i de hertil knyttede regler i artikel 6 »Druesorter«, hvor den blev benævnt »Albillo«. Dette sidste punkt blev imidlertid ændret ved bekendtgørelse af 21. oktober 2011 for at bringe det i overensstemmelse med kongeligt dekret 461/2011 af 1. april 2011 om ændring af bl.a. kongeligt dekret 1244/2008 af 18. juli 2008 om vinproduktionskapacitet, hvorved sorten »Albillo« var blevet fjernet fra listen over tilladte sorter på De Kanariske Øer. Ved bekendtgørelse AAA/580/2014 af 7. april 2014 blev bilag XXI til ovennævnte kongeligt dekret nr. 1244/2008 ændret. Herved blev denne sort på ny godkendt for De Kanariske Øer, denne gang under betegnelsen »Albillo Criollo«. Hvis man tager udgangspunkt i denne BOB’s oprindelse, bør denne sort derfor medtages i produktspecifikationen. Denne ændring berører ikke produktbeskrivelsen.

9. Forbedret beskrivelse af tilknytningen

Beskrivelse:

Beskrivelsen af tilknytningen til det geografiske område er blevet forbedret. Navnlig årsagssammenhængen mellem de naturlige og menneskelige faktorer er blevet udvidet tillige med vinenes kendetegn for hver enkelt kategori.

Denne ændring berører punkt 7 i produktspecifikationen og punkt 8 i enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33. Ændringen gør ikke beskrivelsen af tilknytningen ugyldig, men forbedrer blot ordlyden.

Begrundelse:

I henhold til EU-reglerne skal der gives en beskrivelse af tilknytningen til det geografiske område for hver af de produktkategorier, der er omfattet af den beskyttede oprindelsesbetegnelse. Den version, der blev udarbejdet i 2011, og som var den første produktspecifikation for denne BOB, tog imidlertid ikke hensyn hertil. Denne ændring af produktspecifikationen var en passende anledning til rette op på dette.

10. Ændringer af mærkningsreglerne

Beskrivelse

Grænsen for størrelsen (mellem 4 og 10 mm) af de bogstaver, med hvilke navnet på den beskyttede oprindelsesbetegnelse skal anføres i mærkningen, er blevet afskaffet.

Afsnittene om angivelse af høstår og druesorter er blevet fjernet. Der er tale om fakultative angivelser, som er fastsat i EU-lovgivningen, uden at der fastsættes strengere regler i produktspecifikationen.

Afsnittene vedrørende de fakultative angivelser »fermentado en barrica« [gæret på fad], »barrica« [fad] og »roble« [eg] er blevet fjernet. Dette indebærer også fjernelse af betingelser fra produktspecifikationen, som var mere vidtgående end de nationale regler vedrørende ovennævnte referencer, navnlig fadenes minimumskapacitet (330 liter) og kravet om, at vinen skal lagres mindst tre måneder på fad.

Disse ændringer berører punkt 8.2.8 i produktspecifikationen og punkt 9 i enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Med hensyn til bogstavernes størrelse anses det ikke for nødvendigt at fastsætte grænser ud over dem, der er fastsat i de generelle regler.

De fakultative angivelser såsom årgang og druesort, der er fastsat i EU-lovgivningen, og som gælder generelt for alle erhvervsdrivende uanset deres BOB/BGB-status, behøver ikke at fremgå af produktspecifikationen, hvis der ikke er fastsat strengere anvendelsesbetingelser.

De fakultative angivelser »fermentado en barrica«, »barrica« og »roble« er underlagt regler på nationalt plan. Betingelserne for deres anvendelse anses derfor for at være dem, der gælder generelt i hele Spanien. Med hensyn til anvendelse af de traditionelle benævnelser »noble« og »añejo [lagret]«, der kan anvendes for vine med BOB- eller BGB-status, er den maksimale kapacitet for egetræsfadene retligt fastsat til 600 liter. Det giver derfor ingen mening, at der for anvendelsen af de fakultative angivelser »fermentado en barrica«, »barrica« og »roble« (f.eks. i forbindelse med vine med BOB- eller BGB-status) er fastsat en grænse for fadenes kapacitet på 330 liter, eftersom denne grænse i kongeligt dekret 1363/2011 af 7. oktober 2011 om gennemførelse af EU-reglerne om mærkning, præsentation og identifikation af visse vinprodukter er fastsat til 600 liter. Med fjernelsen af de strengere betingelser for fadenes kapacitet og minimumsperioden for lagring på fad (der er ikke fastsat nogen minimumsperiode i ovennævnte kongelige anordning), er betingelserne nu de samme som de almindelige betingelser, der er fastsat i kongeligt dekret 1363/2011. De behøver derfor ikke at fremgå af produktspecifikationen.

11. Medtagelse af mindre geografiske enheder

Beskrivelse:

Følgende mindre geografiske enheder er blevet tilføjet:

a. Øerne Tenerife (NUTS-kode ES709) og Fuerteventura (NUTS-kode ES704).

b. Kommuner På øen El Hierro: El Pinar, La Frontera og Valverde På øen Fuerteventura: Antigua, Betancuria, La Oliva, Pájara, Puerto del Rosario og Tuineje På øen Gran Canaria: Agaete, Agüimes, Artenara, Arucas, Firgas, Gáldar, Ingenio, La Aldea de San Nicolás, Mogán, Moya, San Bartolomé de Tirajana, Santa Brígida, Santa Lucía de Tirajana, Santa María de Guía, Valleseco, Valsequillo, Tejeda, Telde, Teror og Vega de San Mateo På øen La Gomera: Agulo, Alajeró, Hermigua, Vallehermoso og Valle Gran Rey På øen Lanzarote: Arrecife, Haría, San Bartolomé, Teguise, Tías, Tinajo og Yaiza På øen La Palma: Barlovento, Breña Alta, Breña Baja, El Paso, Fuencaliente, Garafía, Los Llanos de Aridane, Puntagorda, Puntallana, San Andrés y Sauces, Tazacorte, Tijarafe og Villa del Mazo På øen Tenerife: Adeje, Arafo, Arico, Arona, Buenavista del Norte, Candelaria, Fasnia, Garachico, La Guancha, Los Silos, Icod de los Vinos, Puerto de la Cruz, Los Realejos, El Rosario, El Sauzal, El Tanque, San Cristóbal de la Laguna, San Juan de la Rambla, Santa Úrsula, Santiago del Teide, Tegueste og Vilaflor.

For at navnet på den mindre geografiske enhed (ø eller kommune) kan anføres på etiketten, må vinen udelukkende være fremstillet af druer, der er produceret i denne mindre geografiske enhed. Fremstilling, lagring, hvor det er relevant, og aftapning skal også finde sted i den geografiske enhed.

På etiketten må navnet på den mindre geografiske enhed ikke anføres med større skrifttegn end den beskyttede oprindelsesbetegnelse »Islas Canarias«.

Denne ændring vedrører afsnit ii), »Supplerende bestemmelser vedrørende mærkning«, i punkt 8, litra c), »Supplerende krav«, i produktspecifikationen og punkt 9 i enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Navnene på de mindre geografiske enheder er blevet tilføjet i overensstemmelse med artikel 120, stk. 1, litra g), i Europa-Parlamentets og Rådets forordning (EU) nr. 1308/2013 og artikel 55 i Kommissionens delegerede forordning (EU). Angivelsen »Tenerife« og den model, der skal anvendes på etiketterne, er blevet medtaget i overensstemmelse med bekendtgørelse af 7. juni 1999 fra den regionale minister for landbrug, fiskeri og fødevarer.

Formålet er at imødekomme forbrugernes ønske om oplysninger om vinenes specifikke oprindelsessted. Det er også en reaktion på producenternes, vinavlernes og vingårdenes iver efter og ønske om at præsentere deres specifikke produkter på den mest fordelagtige måde.

Navne på øer eller kommuner er blevet udelukket, hvis de er eller indeholder geografiske betegnelser, der er beskyttet af andre beskyttede oprindelsesbetegnelser for vin på De Kanariske Øer. Dette er i overensstemmelse med artikel 103, stk. 2, i forordning (EU) nr. 1308/2013 og artikel 28 og 29 i lov nr. 6/2019 om kvaliteten af landbrugsfødevarer.

Der er medtaget betingelser, som er strengere end dem, der er fastsat i artikel 55 i delegeret forordning (EU) 2019/33. Der er medtaget tilstrækkelige oplysninger om etiketternes udseende i [reglerne om] mærkning og præsentation af produkterne, navnlig med hensyn til bogstavernes størrelse og placering. Formålet er at angive produkternes kategori og oprindelse på en klar og enkel måde og undgå enhver usikkerhed hos forbrugerne.

12. Medtagelse af oplysninger om kontrolorganerne

Beskrivelse:

Der er tilføjet et link til de kontrolorganer, til hvilke den kompetente myndighed har uddelegeret kontrol- og produktcertificeringsopgaverne i overensstemmelse med dekret 39/2016 af 25. april 2016.

Denne ændring berører punkt 9, litra a), »Kompetente kontrolmyndigheder og -organer« i produktspecifikationen. Den berører ikke enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Produktspecifikationen skal omfatte de kontrolorganer, der udfører produktcertificeringen, og til hvilke kontrollen med produktspecifikationen for denne beskyttede oprindelsesbetegnelse er blevet delegeret.

13. Forbedringer i beskrivelsen af kontrollerne

Beskrivelse:

De metoder, som kontrolorganet skal anvende, er tilføjet nedenfor:

Kontrolorganet vurderer overholdelsen af denne produktspecifikation på basis af indledende og opfølgende inspektioner af anlæggene på vingårdene mindst én gang om året på grundlag af den beskrevne liste over opgaver.

Kontrollen med vækstbetingelserne for vinstokkene omfatter en kombination af stikprøvekontrol baseret på risikoanalyse og prøveudtagning.

Der udtages systematisk prøver til disse kontroller på hvert anlæg, og der udtages stikprøver fra lagre af drikkeklare produkter.

Denne ændring berører afsnit ii) »Kontrolmetode« i punkt 9, litra b), »Opgaver« i produktspecifikationen. Enhedsdokumentet forbliver uændret.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Overholdelse af artikel 25, stk. 2, i delegeret forordning (EU) 2019/33 [sic], ifølge hvilken der skal foretages årlige kontroller af overholdelsen af produktspecifikationen, som skal ske ved stikprøvekontrol på grundlag af en risikoanalyse, der foretages enten ved prøveudtagning eller systematisk. Stikprøvekontroller kan kombineres med prøveudtagninger.

14. Ændringer af ordlyden af produktspecifikationen, som ikke berører dens indhold

Beskrivelse:

1. Ændringer af layout/præsentation — Inden for afsnittene i produktspecifikationen (1, 2, 3 osv.) er underafsnittene blevet nummereret tilsvarende (2.2, 2.2.1, 2.2.2 osv.). Dette forbedrer rækkefølgen og klarheden i præsentationen. I hvert afsnit og underafsnit er de alfabetiske lister så vidt muligt blevet erstattet af numeriske lister eller tankestreger, hvor alfabetiske lister erstatter underafsnittene med tankestreger for at gøre præsentationen mere ensartet. — Overskriften »Kategorier« er blevet tilføjet i beskrivelsen af vinen før listen over vinprodukter. Rækkefølgen i listen over produkter er blevet ændret for at følge den rækkefølge, der er anvendt i del II i bilag VII til forordning (EU) nr. 1308/2013. — Afsnittet »Analytiske kendetegn« er blevet ændret til »Fysiske og kemiske egenskaber«. — I underafsnittene om fysiske og kemiske egenskaber præsenteres produkter, der tidligere var grupperet under ét, nu særskilt for at følge den rækkefølge, der er anvendt i del II i bilag VII til forordning (EU) nr. 1308/2013.

2. Følgende afsnit er blevet omorganiseret: — Den grænse for produktionsudbyttet, der i den tidligere produktspecifikation var angivet i afsnittet om ønologiske fremgangsmåder, er nu angivet i afsnittet om restriktioner, hvilket er mere hensigtsmæssigt. — Druesorterne er anført i alfabetisk orden med særskilte lister for røde og hvide druer. — Nummer 4 til 10 i underoverskrift b), »Objektive krav«, i punkt 8, »Gældende bestemmelser«, i den tidligere produktspecifikation er nu anført under underoverskriften »Supplerende krav«, hvilket er mere hensigtsmæssigt. På deres nye placering er de blevet grupperet efter indhold, nummereret og forsynet med overskrifter. Denne omorganisering ændrer ikke indholdet.

3. Terminologisk præcisering, rettelse af grammatiske fejl og aftaler: — Ordene »mousserende vin« er blevet erstattet af »mousserende kvalitetsvin« i overensstemmelse med kategoribetegnelsen for dette produkt. — Ordene »denne betegnelse« er blevet erstattet af »denne beskyttede oprindelsesbetegnelse«. — Ordene »denne selvstyrende region« er blevet ændret til »den selvstyrende region De Kanariske Øer«. — Ordene »kvalitetsvin fra De Kanariske Øer« er blevet erstattet af »den beskyttede oprindelsesbetegnelse Islas Canarias« eller »Islas Canarias«, alt efter hvad der er relevant, da dette er den beskyttede betegnelse. — Ordene »disse specifikationer« er blevet erstattet af »denne specifikation« (f.eks. i punkt 3, litra a, nr. 2), og punkt 8, litra b), nr. 3), litra a), i den tidligere produktspecifikation). — Udtrykket »vil være på« (afsnit 3, litra a), nr. 2) i den tidligere produktspecifikation) er blevet ændret til »vil være/gælde for«, da det henviser til det naturlige alkoholindhold i de fremstillede partier og navnlig de nedenfor anførte [kategorier af] vine.

Disse ændringer berører forskellige punkter i produktspecifikationen og enhedsdokumentet.

Der er tale om en standardændring, da den ikke opfylder nogen af kriterierne i artikel 14, stk. 1, i forordning (EU) 2019/33.

Begrundelse:

Forbedring og præcisering af ordlyden.

ENHEDSDOKUMENT

1. Betegnelse

Islas Canarias

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

3. Hedvin

5. Mousserende kvalitetsvin

9. Perlevin tilsat kulsyre

16. Vin af overmodne druer

4. Beskrivelse af vinen/vinene

1. Hvidvine og rosévine

KORTFATTET TEKSTBESKRIVELSE

Hvidvine: gule med grønlige eller ravgule toner. Mellemhøj til høj aromatisk intensitet og frugtagtig aroma. Friske og afbalancerede. Frugtagtig eftersmag.

Rosévine: hele farvespektret af lyserød. Mellemhøj til høj aromatisk intensitet. Frugtagtig karakter og frugtagtig aroma. Mellemfyldige. Friske og afbalancerede. Frugtagtig eftersmag.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 18 Maksimalt totalt svovldioxidindhold (i mg/l) 200

2. Rødvine

KORTFATTET TEKSTBESKRIVELSE

Rødvine: kirsebærrød med violette toner, middel til høj farveintensitet. Mellemhøj til høj aromatisk intensitet. Ren rød frugt. Aromatiske, middelhøje tanninniveauer, lang eftersmag. Den længere lagring giver en længere eftersmag og øger de balsamiske noter og krydderinoter, og farven udvikler sig til terrakotta.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 11,5 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 20 Maksimalt totalt svovldioxidindhold (i mg/l) 150

3. Hedvin

KORTFATTET TEKSTBESKRIVELSE

Hedvine: klar og lys, gul farve med en olieagtig fremtoning. I næsen har de en intens aroma, der minder om rosiner, krydderier, tørrede ferskner og de specifikke sorter, der er anvendt. I munden er de fløjlsagtige, afbalancerede og intense med en frugtagtig og kraftig eftersmag.

* Maksimalt svovldioxidindhold: 200 mg/l ved et sukkerindhold ≥ 5 g/l

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 15 Minimalt totalt syreindhold 3,5 gram pr. liter udtrykt i vinsyre Maksimalt indhold af flygtige syrer (i meq/l) 18 Maksimalt totalt svovldioxidindhold (i mg/l) 150

4. Vin af overmodne druer

KORTFATTET TEKSTBESKRIVELSE

Klar og lys, gul farve med olieagtig fremtoning. I næsen har de en intens aroma, der minder om rosiner, krydderier, tørrede ferskner og de specifikke sorter, der er anvendt. I munden er de fløjlsagtige, afbalancerede og intense med en frugtagtig og kraftig eftersmag.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 15 Minimalt totalt syreindhold 3,5 gram pr. liter udtrykt i vinsyre Maksimalt indhold af flygtige syrer (i meq/l) 26,6 Maksimalt totalt svovldioxidindhold (i mg/l) 150

5. Mousserende kvalitetsvin

KORTFATTET TEKSTBESKRIVELSE

Lys til gyldengul farve, klar, med små og vedvarende bobler. I næsen er aromaen ren og frugtagtig. I munden er den afbalanceret, frisk og har en frugtagtig eftersmag.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 18 Maksimalt totalt svovldioxidindhold (i mg/l) 185

6. Perlevin tilsat kulsyre

KORTFATTET TEKSTBESKRIVELSE

Vine med tydelige bobler. Hvidvinene er gule i farven, rosévinene er kendetegnet ved en lang række lyserøde nuancer, og rødvinene er rødviolette. I næsen er aromaerne rene. Hvidvinene har aromaer af hvide frugter. Rosévinene og rødvinene har aromaer af røde frugter. I munden er de store, afbalancerede og friske med en frugtagtig eftersmag og en tydelig prikkende fornemmelse af kuldioxid.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 9,5 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 18 Maksimalt totalt svovldioxidindhold (i mg/l) 150

5. Vinfremstillingsmetoder

5.1. Særlige ønologiske fremgangsmåder

Relevant restriktion vedrørende vinfremstillingen

Forholdet mellem antallet af liter vin pr. 100 kg druer må ikke overstige 74 liter.

Rødvinene fremstilles ved hel eller delvis gæring med skallerne. Røde sorter skal udgøre mindst 85 % af de anvendte druer med eller uden forudgående afstilkning.

Dyrkningspraksis

Beplantningstætheden skal være mindst 800 planter pr. hektar. Der gælder en undtagelse for de traditionelle bedrifter på Lanzarote, hvor en nedre grænse på 400 planter pr. hektar er tilladt. De anvendte vækstformer er tilpasset jordbunds- og klimaforholdene og har til formål at opnå den bedst mulige kvalitet. De traditionelle systemer på De Kanariske Øer anvendes, dvs. gobeletbeskæring, rastras, kordonbeskæring og traditionel espaliering (parral), lav espaliering (parral) og dertil knyttede variationer. Der anvendes også trådnet. Anvendelsen af kunstvanding er reguleret ved bekendtgørelse af 17. maj 1999 om kunstvanding af vindyrkningsarealer til fremstilling af kvalitetsvine i bestemte dyrkningsområder i den selvstyrende region De Kanariske Øer.

Særlig ønologisk fremgangsmåde

Hvert parti vin skal have et naturligt minimumsalkoholindhold på 10 % vol. for hvidvine og rosévine, 11,5 % vol. for rødvine, 15 % vol. for hedvine, 17 % vol. for vin af overmodne druer og 10 % vol. for mousserende kvalitetsvin tilsat kulsyre og perlevin tilsat kulsyre.

5.2. Maksimale udbytter

15 000 kg druer pr. hektar

111 hektoliter pr. hektar

6. Afgrænset geografisk område

Produktionsområdet for vine med denne betegnelse omfatter hele De Kanariske Øers område (NUTS-kode ES70).

7. Primær(e) druesort(er)

ALBILLO CRIOLLO

BASTARDO BLANCO –– BABOSO BLANCO

BASTARDO NEGRO — BABOSO NEGRO

BERMEJUELA — MARMAJUELO

BREVAL

BURRABLANCA

CABERNET SAUVIGNON

CASTELLANA NEGRA

DORADILLA

FORASTERA BLANCA

GUAL

LISTAN BLANCO DE CANARIAS

LISTAN NEGRO — ALMUÑECO

LISTÁN PRIETO

MALVASIA AROMÁTICA

MALVASÍA ROSADA

MALVASÍA VOLCÁNICA

MERLOT

MOSCATEL DE ALEJANDRÍA

MOSCATEL NEGRO

NEGRAMOLL

PEDRO XIMÉNEZ

PINOT NOIR

RUBY CARBERNET

SABRO

SYRAH

TEMPRANILLO

TINTILLA

TORRONTÉS

VERDELLO

VIJARIEGO BLANCO — DIEGO

VIJARIEGO NEGRO

8. Tilknytning til det geografiske område

Øernes vulkanske jordbund giver de forskellige druesorter, der er egnede til vinfremstilling, deres mineralske præg. Derfor har vinene en karakteristisk smag af vulkanske mineraler.

De nævnte dyrkningsmetoder og de faktorer, der begrænser produktionen som beskrevet ovenfor, forbedrer høstens kvalitet. Disse fremgangsmåder og faktorer omfatter fravær af kunstvanding, meget store vingårde i mange områder, vinstokke, der er over 80 år gamle, og et stort antal vinstokke, der dyrkes i stor højde på stejle skråninger.

Dyrkningen af vinstokkene kræver en lang vækstsæson og langsom modning. Dette skyldes de meget stabile temperaturer i det geografiske område. Der er ingen risiko for frost og ringe temperaturudsving mellem vinter og sommer. Nordlige vinde eller passatvinde resulterer i mange forskellige mikroklimaer, hvilket skaber skarpe kontraster, der kan iagttages på knap 100 meters [afstand]. Druernes lange vækstsæson og langsomme modning har en betydelig indvirkning på vinenes kendetegn, sådan som det fremgår af følgende eksempler.

— Hvidvinene opnår en god aromatisk intensitet med noter af hvide og tropiske frugter samt blomsternoter og balsamiske noter. De er afbalancerede, friske og har en lang eftersmag.

— Rødvinene har en god aromatisk intensitet med noter af sorte frugter såsom brombær og vegetabilske og mineralske noter, der minder om sort peber. De er strukturerede, nuancerede og velafbalancerede. Rosévinene har rene, røde frugtaromaer såsom jordbær og hindbær med noter af blomster og grøntsager af varierende intensitet og den rette balance mellem syrlighed og friskhed.

— For hedvinenes vedkommende betyder det store antal mikroklimaer, der er dannet af terrænet, jordbunden og påvirkningen af passatvindene, at visse sorter ikke opnår den optimale modningsgrad for fremstilling af naturligt søde vine. Derfor er der traditionelt blevet anvendt vinalkohol til fremstilling af disse typer vine, der har friske aromaer og minder om den anvendte druesort. Disse vine vinder i kompleksitet, når de undergår en aldringsproces.

— Den mousserende kvalitetsvin påvirkes af den lange vækstsæson og den langsomme modning af druerne, hvilket giver den en god aromatisk intensitet, livlighed i munden og en frugtagtig eftersmag.

— Kendetegnene ved perlevin tilsat kulsyre skyldes vinstokkens vækstsæson i produktionsområdet, hvilket gør det muligt at fremstille vine med perlevinens karakteristiske kendetegn. Den konstante temperatur i området og det store antal solskinstimer giver mulighed for en lang vækstsæson og en langsom modning af druerne. Dette giver bløde og intense frugtagtige vine med en livlig fornemmelse i munden.

— For vin af overmodne druer er det vigtigt at forstå, at vinstokkenes vækstform giver mulighed for eksponering for sollys og sikrer en ensartet temperatur over hele planten, hvilket skaber en perfekt ligevægt. I munden giver disse vine en ekstraordinær balance mellem sødme og syrlighed.

9. Andre vigtige betingelser (emballering, mærkning og andre krav)

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

Produktets særlige kendetegn og behovet for at værne om den beskyttede oprindelsesbetegnelses omdømme betyder, at vine med den beskyttede oprindelsesbetegnelse »Islas Canarias« udelukkende må aftappes på vingårde, der er registreret i det tilsvarende register over vingårde. Manglende overholdelse vil medføre, at retten til at anvende betegnelsen fortabes.

Fremstillingen af vine med den beskyttede oprindelsesbetegnelse ophører ikke med omdannelsen af most til vin ved alkoholgæring og andre supplerende processer. Tværtimod bør aftapning betragtes som det sidste trin i fremstillingen af disse vine, da det involverer andre ønologiske fremgangsmåder. Disse omfatter filtrering, stabilisering og andre former for korrigerende foranstaltninger, der kan påvirke vinenes særlige kendetegn. Selv om sådanne operationer kan finde sted uden for det beskyttede område, er det langt mere sandsynligt, at de optimale betingelser vil blive opnået, hvis de udføres af vingårde i området, som er under direkte kontrol af kontrolorganerne. Kontroller, der foretages uden for produktionsområdet, giver færre garantier for vinens kvalitet og ægthed end kontroller, der foretages inden for området. Aftapning i produktionsområdet er en vigtig faktor for beskyttelsen af betegnelsen, når det præemballerede produkt markedsføres til den endelige forbruger. Det betyder, at der ikke kan ske en efterfølgende behandling af produktet, som kan påvirke dets kvalitet og specificitet.

Retlig ramme:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

— Ordene »Denominación de Origen Protegida Islas Canarias« skal stå tydeligt på etiketterne med det logo, der er registreret af forvaltningsmyndigheden.

— Emballagen skal være forsynet med nummererede kontroletiketter eller segl udstedt af forvaltningsmyndigheden. Anbringelsen af disse skal finde sted på vingården, så de er synlige og ikke kan genbruges.

— Forskellige mindre geografiske enheder (øer og kommuner) kan anføres på etiketten, når vinen udelukkende er fremstillet af druer fra dette område, og når produktionen, lagringen, hvor det er relevant, og aftapningen også finder sted inden for dette område. Forvaltningsmyndigheden har beføjelse til at udstede særlige sekundære identifikationsmærker. Henvisninger til den mindre geografiske enhed skal ske med bogstaver, der ikke større end dem, der anvendes i forbindelse med den beskyttede betegnelse »Islas Canarias«.

Link til produktspecifikationen

https://www.gobiernodecanarias.org/cmsgobcan/export/sites/agp/icca/galerias/doc/calidad/Pliego-de-Condiciones-Islas-Canarias-modificado-1.pdf

(1) EUT L 9 af 11.1.2019, s. 2.